
                          PARLAMENTUL  ROMÂNIEI

                             CAMERA DEPUTAŢILOR

	COMISIA JURIDICĂ, DE 
DISCIPLINĂ ŞI IMUNITĂŢI
	          Bucureşti, 27. 06. 2011
          Pl.x  403/2011


                                                                     RAPORT

asupra propunerii legislative privind completarea Legii nr.7/1996 - Legea cadastrului şi a publicităţii imobiliare

       În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind completarea Legii nr.7/1996 - Legea cadastrului şi a publicităţii imobiliare, trimisă cu adresa nr. Pl.x 403 din 14 iunie 2011 şi înregistrată cu nr.31/626 din 15 iunie 2011.
       Potrivit prevederilor art. 75 din Constituţia României, republicată şi ale art.92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a respins propunerea legislativă în şedinţa din 8 iunie 2011.        
         Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 200 din 28 februarie 2011.
        Guvernul, prin punctul de vedere transmis, cu adresa nr. 824 din 5 aprilie 2011, nu susţine adoptarea acestei propuneri legislative. 


        Propunerea legislativă are ca obiect de reglementare modificarea şi completarea Legii cadastrului şi a publicităţii imobiliare nr.7/1996, în sensul ca proprietarul unui imobil – construcţie, care deţine de 5 ani un drept de superficie asupra unui imobil-teren pe care este edificată construcţia, să poată opta pentru cumpărarea terenului de sub construcţie.

        În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat această propunere legislativă în şedinţa din 21 iunie 2011. 
          În urma examinării iniţiativei legislative şi a opiniilor exprimate, membrii Comisiei au hotărât, cu majoritate de voturi (2 voturi împotrivă), să se propună plenului Camerei Deputaţilor, respingerea propunerii legislative privind completarea Legii nr.7/1996 - Legea cadastrului şi a publicităţii imobiliare, întrucât soluţia legislativă propusă este contrară prevederilor cuprinse în articolul 44 alineatul (2) şi articolul 53 din Constituţia României, republicată, în sensul că limitarea exerciţiului dreptului de dispoziţie asupra terenurilor aflate în proprietatea unor persoane de drept privat are un caracter discriminatoriu şi nu este justificată de un interes general. De altfel,  dreptul de superficie poate înceta în urma confuziunii, atunci când, fie proprietarul terenului dobândeşte în proprietate şi construcţiile, plantaţiile sau lucrările superficiarului, fie acesta din urmă dobândeşte dreptul de proprietate asupra terenului, fără a fi condiţionat de trecerea unui interval de timp, astfel cum se propune în textul iniţiativei legislative. 
       De asemenea, propunerea legislativă nu precizează categoriile de terenuri care s-ar putea supune reglementării, fie aflate în proprietatea statului sau a unităţilor administrativ-teritoriale, fie a unor persoane de drept privat, venind în contradicţie cu legile proprietăţii şi putând afecta negativ inclusiv patrimoniul public.

     La lucrările Comisiei a participat, în calitate de invitat, doamna Ileana Spiroiu, director general adjunct în cadrul Agenţiei Naţionale de Cadastru şi Publicitate Imobiliară.

     Din numărul total de 23 membri ai Comisiei juridice, de disciplină şi imunităţi au participat la dezbateri 18 deputaţi.
     În raport cu obiectul şi conţinutul său propunerea legislativă face parte din categoria legilor organice.
        PREŞEDINTE 
              SECRETAR

         Daniel BUDA                                                                      Gabriel ANDRONACHE              
Consilier, Ciprian Bucur

